Tarybos reglamentas (EB) Nr. 55/2004
2003 m. gruodžio 17 d.
iš dalies pakeičiantis Reglamentą (EB) Nr. 1453/2001, įvedantį specialiąsias priemones tam tikriems Azorų salų ir Maderos žemės ūkio produktams ir panaikinantį Reglamentą (EEB) Nr. 1600/92 (Poseima), dėl papildomo mokesčio taikymo pieno ir pieno produktų sektoriuje Azorų salose
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 299 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) Tarybos reglamento (EB) Nr. 1453/2001 [2] 23 straipsnyje ketverių prekybos metų laikotarpiui, prasidedančiam 1999/2000 prekybos metais, Azorų saloms numatyta išlyga tam tikroms 1992 m. gruodžio 28 d. Reglamento (EEB) Nr. 3950/92, nustatančio papildomą mokestį pieno ir pieno produktų sektoriuje [3], nuostatoms. 2003 m. rugsėjo 29 d. Reglamentas (EB) Nr. 1782/2003, nustatantis bendrąsias tiesioginės paramos schemų pagal bendrą žemės ūkio politiką taisykles ir nustatantis tam tikras paramos schemas ūkininkams [4], iš dalies pakeitė Reglamento (EB) Nr. 1453/2001 23 straipsnį ir pratęsė pirmiau minėtą laikotarpį šešeriais metais bei nustatė pratęsimo laikotarpio dydžius.
(2) Tačiau Azorų salų pieno sektoriaus restruktūrizavimas dar nebaigtas. Atsižvelgiant į didelę Azorų salų priklausomybę nuo pieno produkcijos, į kitas su jų atokumu susijusias kliūtis ir tai, kad nėra perspektyvių alternatyvių produktų, turėtų būti pratęstas restruktūrizavimui skirtas laikotarpis ir nustatyti jo dydžiai.
(3) Ši priemonė taikoma tik Azorų salų pieno gamintojams. Per visą jos taikymo laikotarpį priemonė turėtų suteikti galimybę tęsti Azorų pieno sektoriaus restruktūrizavimą, nepakenkiant pieno rinkai ir perdaug nesutrikdant sklandaus Portugalijos ar Bendrijos mokesčių sistemos veikimo,
PRIĖMĖ ŠĮ REGLAMENTĄ:
1 straipsnis
Tarybos reglamento (EB) Nr. 1453/2001 23 straipsnis pakeičiamas taip:
"23 straipsnis
1. Nuo 1999/2000 prekybos metų siekiant, kad papildomą rinkliavą pasidalintų Reglamento (EEB) Nr. 3950/92 2 straipsnio 1 dalies antrame sakinyje nurodyti gamintojai, tik minėto reglamento 9 straipsnio c punkte apibrėžti, Azorų salose įsisteigę ir gaminantys gamintojai, kurie prekiauja didesniais kiekiais nei šios straipsnio dalies trečioje pastraipoje nurodytu procentu padidintas referencinis kiekis, laikomi prisidėję prie šio kiekio viršijimo.
Papildomas rinkliava taikoma kiekiams, viršijantiems padidintą referencinį kiekį po to, kai nepanaudoti kiekiai perpaskirstomi pirmoje pastraipoje nurodytiems gamintojams šio padidinimo ribose ir proporcingai kiekvieno gamintojo turimam referenciniam kiekiui.
Pirmoje pastraipoje nurodytas procentas yra lygus atitinkamai 73000 tonų kiekio 1999/2000-2004/2005 prekybos metams ir 23000 tonų kiekio nuo 2004/2005 prekybos metų ir kiekvieno ūkio 2000 m. kovo 31 d. bendram turimų referencinių kiekių santykiui. Šis procentas taikomas tik kiekvieno gamintojo referenciniams kiekiams, kuriuos šis gamintojas turi 2000 m. kovo 31 d.
2. Į parduodamo pieno ir pieno ekvivalento kiekius, viršijančius referencinį kiekį, bet atitinkančius šio straipsnio 1 dalyje nurodytą procentą, po toje pačioje straipsnio dalyje nurodyto perpaskirstymo, neatsižvelgiama nustatant bet kokį viršijimą Portugalijoje, apskaičiuotą pagal Reglamento (EEB) Nr. 3950/92 2 straipsnio 1 dalies pirmą sakinį."
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2003 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 17 d.